MESTSKÁ ČASŤ BRATISLAVA-NOVÉ MESTO
---------------------------------------------------------------

STAROSTA
mestskej časti Bratislava-Nové Mesto

v y h l a s u j e

ÚPLNÉ  ZNENIE

ROKOVACIEHO PORIADKU
komisií
Miestneho zastupiteľstva mestskej časti Bratislava-Nové Mesto
v znení Dodatku č. 1 schváleného uznesením MZ MČ B-NM č. 2/28.3 dňa 25. 2. 2003,
Dodatku č. 2 schváleného uznesením MZ MČ B-NM č. 14/15 dňa 16. 12. 2008 
Dodatku č. 3 schváleného uznesením MZ MČ B-NM č. 17/18 dňa 16. 6. 2009
Dodatku č. 4 schváleného uznesením MZ MČ B-NM č. 19/16 dňa 20. 10. 2009
Dodatku č. 5 schváleného uznesením MZ MČ B-NM č. 20/10 dňa 15. 12. 2009 a
Dodatku č. 6 schváleného uznesením MZ MČ B-NM č. 20/22 dňa 14. 2. 2014

	Miestne zastupiteľstvo mestskej časti Bratislava-Nové Mesto v súlade so zákonom SNR č. 377/1990 Zb. o hlavnom meste Slovenskej republiky Bratislave v znení neskorších predpisov, zákonom SNR č. 369/1990 Zb. o obecnom zriadení v znení neskorších predpisov, čl. 26 ods. 10 Štatútu hlavného mesta Slovenskej republiky Bratislavy v znení neskorších dodatkov a  čl. 11  Štatútu mestskej časti Bratislava-Nové Mesto schválilo na svojom zasadnutí dňa 15. 1. 1999 tento Rokovací  poriadok  komisií miestneho zastupiteľstva mestskej časti Bratislava-Nové Mesto.  

Čl. 1
 Úvodné ustanovenia

/1/ Rokovací poriadok  komisií miestneho zastupiteľstva mestskej časti Bratislava-Nové Mesto (ďalej len "komisie") upravuje prípravu, obsah a priebeh rokovania, spôsob uznášania sa, spôsob kontroly plnenia uznesení a zabezpečovania úloh komisií. 

/2/ Náplň činnosti komisií v oblasti, pre ktoré boli ustanovené vypracúvajú  komisie v spolupráci s odbornými útvarmi miestneho úradu. Koordináciu prípravy náplne činnosti komisií  pre celé volebné obdobie koordinuje s komisiami a odbornými útvarmi miestneho úradu zástupca starostu. Náplne činnosti komisií schvaľuje miestne zastupiteľstvo. 

/3/ Komisie vypracúvajú každoročne vecný plán svojej činnosti vo väzbe na harmonogram a vecný plán zasadnutí miestnej rady a miestneho zastupiteľstva mestskej časti Bratislava-Nové Mesto ("ďalej len MČ") pre daný rok. 	 

Čl. 2
Rokovanie komisií miestneho zastupiteľstva

/1/ Komisie rokujú vždy pred zasadnutím miestnej rady, ktorá pripravuje program miestneho zastupiteľstva a prerokúva materiály do miestneho zastupiteľstva. Ďalej rokujú na osobitných zasadnutiach po každom riadnom zasadnutí miestneho zastupiteľstva a tiež podľa potreby. O zasadnutiach a práci komisie informuje  predseda komisie písomne  miestne zastupiteľstvo raz za rok.
Strana 1

/2/ Schôdzu komisie riadi jej predseda, v jeho neprítomnosti iný člen komisie - poslanec poverený predsedom komisie alebo členmi komisie (ďalej len "predsedajúci"). 

/3/ Komisia rokuje podľa programu, ktorý schváli na návrh predsedajúceho. Ak to člen komisie navrhne, zaradí komisia do programu svojho rokovania i informácie svojich členov o dôležitých otázkach, zisteniach, poznatkoch a podobne. 

/4/ Komisia, do ktorej pôsobnosti patrí vecný obsah navrhovaného rokovacieho materiálu do miestnej rady alebo miestneho zastupiteľstva,  navrhne v spolupráci s odbornými útvarmi miestneho úradu  na osobitnom zasadnutí konštrukciu a obsah tohto materiálu.

/5/ Členovia  komisie majú právo a povinnost´ zúčastniť sa aktívne  rokovania komisie, vznášať dotazy, námety a pripomienky k prerokúvaným materiálom, uplatňovať svoje stanoviská k riešeniu problémov a  riešiť oprávnené záujmy obyvateľov. 

/6/ V záujme komplexného plnenia úloh môžu komisie podľa potreby vzájomne spolupracovať  a  rokovať aj spoločne.  Komisie úzko spolupracujú aj s príslušnými odbornými útvarmi miestneho úradu.  Na pozvanie komisie musí sa rokovania zúčastniť zástupca príslušného odborného útvaru miestneho úradu alebo zástupca organizácie zriadenej miestnym zastupiteľstvom.  Na posúdenie špecifických odborných otázok môžu si prizvať expertov alebo vytvoriť dočasné alebo stále pracovné skupiny  (subkomisie). Rokovanie komisie je neverejné. O účasti obyvateľov na zasadnutí komisie rozhoduje predsedajúci. Ak fyzická alebo právnická osoba požiada podľa zákona o slobodnom prístupe k informáciám, o poskytnutie materiálov z rokovania, oddelenie organizačné a evidencie obyvateľov im ich poskytne, ak nejde o materiály, ktoré sa nemôžu podľa zákona zverejňovať.

Čl. 3
Uznášanie sa komisií

/1/ Komisia je spôsobilá rokovať, ak je prítomná nadpolovičná väčšina všetkých členov komisie. Na prijatie uznesenia komisie je potrebný súhlas nadpolovičnej väčšiny prítomných členov.

/2/ V prípade, ak sa nezíde dostatočný počet členov komisie do 15 minút po čase určenom na začiatok rokovania komisie, alebo ak klesne počet členov komisie počas rokovania pod nadpolovičnú väčšinu všetkých členov, predsedajúci rokovanie ukončí a predseda komisie zvolá do 5 dní zasadnutie spôsobom obvyklým na prerokovanie celého prípadne zostávajúceho programu.

/3/ Zápisnicu zo zasadnutia komisie vyhotovuje  zapisovateľ.  Súčasťou zápisnice sú aj jej  uznesenia. Zapisovateľ doručí zápisnicu do 3 dní odo dňa rokovania komisie všetkým členom komisie, zástupcovi starostu, prednostovi miestneho úradu a  originál zápisnice oddeleniu organizačnému a evidencie obyvateľov miestneho úradu. Za správnosť obsahu zápisnice zodpovedá zapisovateľ komisie, ktorý  zápisnicu aj  podpisuje. 

/4/ Uznesenie komisie k obsahu materiálu, ktorý má byť prerokúvaný v miestnej rade alebo  v  miestnom  zastupiteľstve, má pre tieto orgány charakter odporúčania alebo vyjadrenia stanoviska .  

Čl. 4
Organizačno-technické zabezpečenie činnosti komisií

	Prednosta  miestneho úradu určí zamestnanca z miestneho úradu, ktorý bude vykonávať funkciu zapisovateľa komisie.  Zapisovateľ komisie  zabezpečuje organizačné, administratívne a technické činnosti komisie z prostriedkov miestneho úradu.

Poslancom miestneho zastupiteľstva, ktorí sú členmi komisií miestneho zastupiteľstva sa materiály doručujú prostredníctvom osobitných schránok, ktoré sú zriadené vo vstupnom vestibule budovy miestneho úradu, ktoré si prevezmú v určených termínoch. Členom-odborníkom sa materiály doručujú na  základe spôsobu určeného členom odborníkom.
Strana 2

Čl. 5
Záverečné ustanovenia

/1/ Rokovací poriadok komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 7. 1. 2003.  Vykonávať zmeny a doplnky tohto rokovacieho poriadku ako aj zmeny v náplniach činností komisií prislúcha miestnemu zastupiteľstvu. 

/2/ Rokovací poriadok komisií Miestneho zastupiteľstva mestskej časti Bratislava-Nové Mesto nadobúda účinnosť dňa 7. 1. 2003.  Týmto dňom stráca platnosť  Rokovací  poriadok  komisií Miestneho zastupiteľstva mestskej časti Bratislava-Nové Mesto schválený 15.1.1999. 

/3/ Dodatok č. 1 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 25. 2. 2003 uznesením č. 2/28.3. Účinnosť nadobudol dňom jeho schválenia.
			
/4/ Dodatok č. 2 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 16. 12. 2008 uznesením č. 14/15. Účinnosť nadobudol dňom jeho schválenia.

/5/ Dodatok č. 3 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 16. 6. 2009 uznesením č. 17/18. Účinnosť nadobudol dňom jeho schválenia.

/6/ Dodatok č. 4 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 20. 10. 2009 uznesením č. 19/16. Účinnosť nadobudol dňom jeho schválenia.

/7/ Dodatok č. 5 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 15. 12. 2009 uznesením č. 20/10. Účinnosť nadobudol dňom jeho schválenia.

/8/ Dodatok č. 6 Rokovacieho poriadku komisií Miestneho zastupiteľstva mestskej časti Bratislava-Nové Mesto bol schválený miestnym zastupiteľstvom dňa 11. 2. 2014 uznesením č. 20/12. Účinnosť nadobudol dňom jeho schválenia.

								Mgr. Rudolf  Kusý
								          starosta

Bratislava 12. 2. 2014

Strana 3